Hokej na ledu na Zimskim olimpijskim igrama 2014.
Olimpijski turniri u hokeju na ledu na ZOI 2014. održani su u dvjema dvoranama, međusobno udaljenim 300 m, u sklopu Olimpijskog parka u Sočiju. Ledena dvorana "Boljšoj", koja prima 12.000 gledalaca, liči na Faberžeovo jaje. Arena "Šajba", kapaciteta 7.000 gledalaca, jeste pokretna struktura koja će nakon Igara biti korištena u drugom ruskom gradu. Obje dvorane imaju dimenzije koje zadovoljavaju međunarodne standarde (60 x 30 m). U muškoj konkurenciji takmičilo se 12 reprezentacija, a u ženskoj 8. Oba turnira počela su 8. februara; ženski je završen 20, a muški 23. februara. U obje konkurencije reprezentacije Kanade završile su turnir bez poraza i ponovo osvojile zlatnu medalju nakon što su to uradile na domaćem terenu u Vancouveru prije 4 godine.